LISA

Narva Linnavolikogu ……...2012 otsusele nr ….          

             HALDUSLEPING

 Käesolev leping on sõlmitud. ”….” 2012.a muinsuskaitsealaste riiklike kohustuste täitmise kohta Narva linnas.
Muinsuskaitseseaduse § 9 lg 2 ja § 44¹ lg 1 ja Kohaliku omavalitsuse korralduse seaduse § 6 lõike 4 punkti 2 alusel sõlmisid Narva Linnavolikogu, keda esindab Narva linna põhimääruse
alusel volikogu esimees Aleksandr Jefimov, ja Muinsuskaitseamet, keda esindab põhimääruse alusel peadirektor Kalev Uustalu, käesoleva halduslepingu (edaspidi Leping) alljärgnevas:

1. Lepingu eesmärk 

1.1 Käesoleva haldusepingu (edaspidi Leping) eesmärk on muinsuskaitseseaduse, halduskoostöö seaduse ja teiste õigusaktidega  Muinsuskaitseametile pandud muinsuskaitsealaste    riiklike    kohustuste delegeerimine käesolevas lepingus sätestatud korras ja ulatuses Narva Linnavalitsusele ning vastastikuste õiguste ja kohustuste sätestamine kultuurimälestiste (edaspidi Mälestised) säilimise ja kaitse tulemuslikuks korraldamiseks Narva linnas. Lepingust tulenevate õiguste ja kohustuste täitmist korraldavad Muinsuskaitseamet ja Narva Linnavalitsus (edaspidi Pool või Pooled), kes määravad käesolevas Lepingus enda nimel täitma haldusülesandeid ühe struktuuriüksuse, mille teenistujal on muinsuskaitse valdkonnas vajalik kvalifikatsioon. 
2. Vastastikune teatamiskohustus

2.1 Kui Lepingus ei ole sätestatud teisiti, on Muinsuskaitseamet ja Narva Linnavalitsus kohustatud hiljemalt kolme tööpäeva jooksul vastava teabe saamisest teatama teineteisele kõikidest asjaoludest, mille teadmine on oluline Lepingust tulenevate ülesannete täitmiseks. Samuti on Narva Linnavalitsus ja Muinsuskaitseamet kohustatud sama tähtaja jooksul teineteisele edastama kõik Lepingu täitmise seisukohast olulised teated, mis Narva Linnavalitsus või Muinsuskaitseamet on saanud vastavat teatamise kohustust omavatelt isikutelt või mis on Narva Linnavalitsusele või Muinsuskaitseametile teatavaks saanud muul viisil. 
2.2 Muinsuskaitseamet ja Narva Linnavalitsus peavad olulisteks asjaoludeks ja vajalikuks
teabeks (olulisteks andmeteks, teadeteks jne) igasugust teavet ning dokumentatsiooni,
ilma milleta võib olla raskendatud või võimatu Lepingu eesmärkide saavutamine, samuti teavet,  mille  Narva  Linnavalitsusele või  Muinsuskaitseametile  edastamise  nõue tuleneb seadusest või muudest õigusaktidest.
2.3 Lepingu punktis 2.1. nimetatud teave asjaoludest ning olulised teated esitatakse
teisele Poolele telefoni, kirja, faksi või e-posti teel. Pooltele on kohustuslik kirjalikult esitada selline teave, mille iseloom nõuab kirjalikku fikseerimist või mille kirjaliku vormi nõue tuleneb muinsuskaitseseadusest, teistest õigusaktidest või käesolevast Lepingust.
3. Narva Linnavalitsusele üle antavad riiklikud muinsuskaitsealased kohustused

3.1 Narva      Linnavalitsus      täidab      Narva      linna      haldusterritooriumil      riiklikke muinsuskaitsealaseid kohustusi tulenevalt muinsuskaitseseadusest ja teistest õigusaktidest. (va. Kunstimälestiste uurimise, restaureerimise ja konserveerimise seotud lubade ja taotluste menetlemine ja arheoloogiliste uuringute lubade väljastamine, otsinguvahendi kasutamise loa ja sukeldumise loa väljastamine)
3.1.1 Narva    Linnavalitsus kannab Kultuurimälestiste riiklikusse registrisse Narva linna haldusterritooriumil asuvate Mälestiste kirjeldused, fotode ja negatiivide loetelud, kasutamise kitsenduste võimalikud leevendused, inspekteerimised, väljastatud load, kooskõlastused ning kaitsekohustuste teatised. Väljastatud load ja kooskõlastused tuleb registrisse kanda väljastamise päeval ning inspekteerimised neljateistkümne (14) päeva jooksul.

3.1.1.1 Narva Linnavalitsus inspekteerib igal kalendriaastal kõiki Narva Linna haldusterritooriumil asuvaid mälestisi ning teeb vastavad kanded Kultuurimälestiste riiklikusse registrisse.

3.1.2.1  Narva Linnavalitsus koostab ja väljastab kaitsekohustuste teatised Narva linna haldusterritooriumil asuvate Mälestiste kohta, võttes aluseks kultuuriministri käskkirja, millega asi tunnistati Mälestiseks. Ajutise kaitse korral lähtutakse Muinsuskaitseameti peadirektori käskkirjast. Kaitsekohustuse teatisesse teeb Narva Linnavalitsus vajadusel märke Lepingust tulenevate muinsuskaitseliste kohustuste kohta. 

3.1.2.2 Narva Linnavalitsus annab mälestise kaitsekohustuse teatise ühe originaaleksemplari Muinsuskaitseametile ühe kalendrikuu jooksul alates selle väljastamisest Mälestise omanikule või valdajale. Sama tähtaja jooksul annab Narva Linnavalitsus Muinsuskaitseametile kõik kaitsekohustuse teatises tehtud muudatused.

3.1.3 Narva Linnavalitsus korraldab Mälestiste tähistamist Narva linna haldusterritooriumil Muinsuskaitseameti kinnitatud tähisega.

3.1.4 Narva Linnavalitsus annab lubasid järgnevateks tegevusteks Narva linna haldusterritooriumil.
3.1.4.1 muinsuskaitseseaduse § 24 lõikes 1 ja 2 nimetatud tegevusteks kinnismälestisel juhul kui tegevus ei ole märgitud leevendusena kaitsekohustuse teatisele;

3.1.4.2 muinsuskaitseseaduse § 25 lõikes 7 nimetatud tegevusteks kinnismälestise
kaitsevööndis;

3.1.4.3 Muinsuskaitseseaduse § 35 lõikes 4  nimetatud tegevuseks ja lõikes 5 sätestatud korras (Narva Linnavalitsus annab tööde alustamise loa pärast § 35 lõikes 4 nimetatud tööde projekti kooskõlastamist).
3.1.5 Narva Linnavalitsusel on õigus nõuda arheoloogiliste kaevamiste või muude uuringute läbiviimist tööde loa taotleja kulul enne Narva linna haldusterritooriumil asuva Mälestise ja selle kaitsevööndis konserveerimis-, restaureerimistööde ning mulla- ja ehitustööde alustamist.
3.1.6 Narva Linnavalitsus kooskõlastab Mälestiste ning nende kaitsevööndites paiknevate ehitistega seotud projektdokumentatsiooni (edaspidi Projektid) vastavalt Lepingu lisale (Lisa 1). 
3.1.6.1 Narva Linnavalitsus kooskõlastab vaid Muinsuskaitseameti kirjalikul nõusolekul Projektid vastavalt Lepingu lisale (Lisa 2). Nimetatud kooskõlastuse andmiseks esitab Narva Linnavalitsus Projektid Muinsuskaitseametile kooskõlastamiseks lähtudes Muinsuskaitseameti peadirektori käskkirjast „Kooskõlastamise kord“. 
3.1.6.2 Narva Linnavalitsus ei kooskõlasta Projekte, mis on toodud Lepingu Lisas 3
3.1.7 Narva Linnavalitsus annab lube Muinsuskaitseameti kirjalikul nõusolekul ehitismälestiste ja ajaloomälestiste uurimiseks, kooskõlastades selleks vastavalt punktile 3.1.6. uurimistööde programmid ja uurimistööde aruanded.
3.1.8 Narva Linnavalitsus edastab Muinsuskaitseametile arheoloogiliste uuringute loa taotluse koos uurimistööde programmiga kolme tööpäeva jooksul alates loa taotluse esitamisest uurimisloa väljastamiseks. 
3.1.9 Lepingu kehtivuse ajal esitab Narva Linnavalitsus Muinsuskaitseametile üks kord aastas arhiivi laekunud Narva linna muinsuskaitset käsitlevate materjalide loetelu.
3.1.10 Kui Narva linna haldusterritooriumil asuval Mälestisel, või mis tahes muus paigas töid tehes avastatakse inimtegevuse tagajärjel ladestunud arheoloogiline kultuurikiht, sealhulgas inimluud või kultuuriväärtusega leid, on Narva  Linnavalitsusel kohustus peatada tööd kuni kaheks nädalaks, et teha kindlaks asja vastavus mälestise tunnustele või otsustada edasiste uuringute vajadus.
4 Järelevalve
4.1 Järelevalvet Narva Linnavalitsuse tegevuse üle Lepingu ja muinsuskaitsealaste õigusaktide täitmisel teostab Muinsuskaitseamet. 
4.2 Lepingu, muinsuskaitseseaduse või selle alusel kehtestatud õigusaktide nõuete rikkumise korral on Muinsuskaitseametil õigus teha Narva Linnavalitsusele korraldusi, nõuda Narva Linnavalitsuselt selgituste ja täiendavate dokumentide esitamist.
5 Rahastamise alused 

5.1 Muinsuskaitsealaste riiklike kohustuste täitmist  Narva linnas toetatakse riigi eelarvest eraldatavate vahendite arvelt.
5.1.1 Muinsuskaitseamet kannab Narva Linnavalitsuse kontole riigi eelarvest eraldatud vahendid igal aastal 15. märtsiks kuni lepingu lõppemiseni (kehtivuseni).
5.2 Muinsuskaitseamet ja Narva Linnavalitsus kooskõlastavad lepingu täitmiseks finantseerimisettepaneku riiklike rahaliste vahendite eraldamiseks igal kalendriaastal eraldi. Muinsuskaitseamet esitab vastavasisulise taotluse kultuuriministeeriumile Vabariigi Valitsusele edastamiseks.
5.3 Riigieelarvest eraldatavate vahendite oluliselt väiksema määra korral, võrreldes 5.1. kohaselt kooskõlastatud vahenditega, kooskõlastavad Muinsuskaitseameti ja Narva Linnavalitsus täiendavalt Narva Linnavalitsusele   muinsuskaitsealaste riiklike kohustuste täitmiseks eraldatava summa suuruse. Äärmisel vajadusel muudab Narva Linnavalitsus järgmiseks aastaks kavandatavaid tööplaane ja muudab lepingust tulenevaid kohustusi vastavalt eraldatud summa suurusele ning kooskõlastab muudetud tööplaanid ja kohustuste ulatuse Muinsuskaitseametiga.

5.4 Narva Linnavalitsus esitab Muinsuskaitseametile nõuetekohase aruande riigieelarveliste vahendite kasutamise kohta kuu aja jooksul pärast iga eelarveaasta lõppu. 
6 Lepingu jõustumine ja kehtivus
6.1 Leping jõustub kolme päeva pärast alates avalikustamist Narva Linna põhimääruses volikogu määrusele ettenähtud korras. 
6.2 Leping on tähtajatu.
6.3 Leping öeldakse üles:
6.3.1 poolte kirjalikul kokkuleppel;
6.3.2 lepingu olulise rikkumise tõttu tingimusel, et Lepingut mitterikkunud Pool on Lepingut oluliselt rikkunud Poolele kirjalikult teatanud Lepingu lõpetamisest vähemalt kolm kuud ette;
6.3.3 Muinsuskaitseameti nõudel juhul, kui Narva Linnavalitsuse tegevus lõpetatakse või ülekaaluka avaliku huvi raske kahjustamise vältimiseks. Lepingu ühepoolsest lõpetamisest teatab Muinsuskaitseamet vähemalt ühe kuu ette; 
6.3.4 Narva Linnavalitsuse nõudel juhul, kui Muinsuskaitseameti tegevus lõpetatakse või ülekaaluka avaliku huvi raske kahjustamise vältimiseks. Lepingu ühepoolsest lõpetamisest teatab Narva Linnavalitsus vähemalt ühe kuu ette;
6.4 Narva Linnavalitsus annab pärast Lepingu lõppemist Muinsuskaitseametile üle alates halduslepingu sõlmimisest arhiivis säilitamisele kuulunud Narva linna muinsuskaitset käsitlevad dokumendid/materjalid, mis on koostatud kuni käesoleva Lepingu  kehtivuse lõppemiseni Lepingust tulenevate riiklike ülesannete täitmisel. Dokumendid Materjalid antakse üle ühe kuu jooksul.
7 Muud tingimused
7.1 Lepingu täitmisel tekkivad vaidlused lahendatakse läbirääkimiste teel kirjaliku kokkuleppe sõlmimisega, millele kirjutavad alla mõlemad Pooled. Kokkuleppe mittesaavutamisel Leping lõpetatakse punktis 6.3. sätestatud korras või lahendatakse vaidlus Tartu Halduskohtus.
7.2 Lepingut võib muuta Poolte kokkuleppel ning Lepingus või seaduses sätestatud muul alusel. Lepingu Poolel on õigus nõuda Lepingu muutmist, kui peale Lepingu sõlmimist on Lepingu sõlmimise aluseks olnud seadus muutunud. Muudatused ja täiendused ning Lepingu lisad kooskõlastatakse Poolte vahel, vormistatakse kirjalikult ja kirjutatakse alla mõlema Poole poolt ning on Lepingu lahutamatuks osaks.
7.3 Leping on koostatud kolmes identses võrdset juriidilist jõudu omavas eksemplaris, millest Pooled saavad ühe ja Narva Linnavalitsus ühe eksemplari.

Aleksandr Jefimov


Lisa 1
Vastavalt Muinsuskaitseameti ja Narva Linnavolikogu vahel sõlmitud halduslepingu punktile 3.1.6 kooskõlastab Narva Linnavalitsus alljärgneva Mälestiste ning nende kaitsevööndites paiknevate ehitistega seotud projektdokumentatsiooni (edaspidi Projektid):

1. üldplaneeringuga kooskõlasolevad mälestise kaitsevööndis asuvad detailplaneeringud;

2. tööde teostamise ja muinsuskaitselise järelevalve aruanded;

3. inventeerimise aruanded;
4. mälestiste vähendatud mahuga põhiprojektid;
5. hooldusjuhendid;

6. mälestiste põhiprojektidega kooskõlasolevad tööprojektid; 
7. detailplaneeringutega kooskõlasolevate uusehituste projektid;
8. mälestiste ja nende kaitsevööndites paiknevate kinnisasjadega seotud mullatööde  projektid. 

9. mälestiste ja nende kaitsevöönditesse jäävad haljastusprojektid, reklaami ja insenertehniliste seadmete projektid, teede ja tänavate projektid jms;

10. uurimistööde programmid (kooskõlastatult Muinsuskaitseameti vastava mälestise liigi peainspektoriga) ja aruanded.

Käesolevat halduslepingu lisa muudetakse vastavalt halduslepingu punktile 7.2.

Lisa 2 

Vastavalt Muinsuskaitseameti ja Narva Linnavolikogu vahel sõlmitud halduslepingu punktile 3.1.6.1. kooskõlastab Narva Linnavalitsus alljärgneva Mälestiste ning nende kaitsevööndites paiknevate ehitistega seotud projektdokumentatsiooni (edaspidi Projektid): 

1. mälestistel ja nende kaitsevööndites kavandatavate suuri muutusi ette nägevate konserveerimis-, restaureerimis- ja ehitustööde taotlused;
2. mälestiste eritingimused, eelprojektid ja projektid; 

3. mälestiste kaitsevööndites asuvate ehitiste eritingimused, eelprojektid ja projektid, milles nähakse ette ehitise või selle osa lammutamine või laiendamine juurde-, peale- või allaehitamise teel;

4. planeeringute eritingimused;
5. konserveerimistööde programmid.
Käesolevat halduslepingu lisa muudetakse vastavalt halduslepingu punktile 7.2.

Lisa 3
Vastavalt Muinsuskaitseameti ja Narva Linnavolikogu vahel sõlmitud halduslepingu punktile 3.1.6.2. ei kooskõlasta Narva Linnavalitsus alljärgnevat Mälestiste ja muinsuskaitsealal ning nende kaitsevööndites paiknevate ehitistega seotud projektdokumentatsiooni (edaspidi Projektid):

1. üldplaneeringud, mille alal asuvad mälestised või nende kaitsevööndid;

2. teemaplaneeringud, mille alal asuvad mälestised või nende kaitsevööndid;

3. detailplaneeringud, mille alal paiknevad mälestised ja nende kaitsevööndid;
4. mälestiste restaureerimiskontseptsioonid.
Käesolevat halduslepingu lisa muudetakse vastavalt halduslepingu punktile 7.2.

